Source: https://beta.e-justice.europa.eu/29/MT/types_of_legal_professions?BELGIUM&action=printMS&init=true&member=1
Timestamp: 2020-02-21 16:37:37+00:00
Document Index: 982180

Matched Legal Cases: ['qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'Qorti ', 'Qorti ', 'Qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ']

Din it-taqsima tagħti ħarsa ġenerali tal-professjonijiet legali differenti fil-Belġju. Professjonijiet ġudizzjarji - introduzzjoni L-uffiċċju tal-Avukat Ġenerali Imħallfin Avukati Nutara Professjonijiet legali oħra Organizzazzjonijiet li jipprovdu pariri legali mingħajr ħlas Bażijiet tad-data Portal tas-Servizz Pubbliku Federali għall-Ġustizzja
Professjonijiet ġudizzjarji - introduzzjoni
Organizzazzjonijiet li jipprovdu pariri legali mingħajr ħlas
Portal tas-Servizz Pubbliku Federali għall-Ġustizzja
Din it-taqsima tagħti xi tagħrif marbut mal-professjonijiet legali bħal:
l-avukati fl-uffiċċju tal-Avukat Ġenerali,
l-avukati,
in-nutara u
l-bailiffs.
L-uffiċċju tal-Avukat Ġenerali, jew l-uffiċċju tal-prosekutur pubbliku (ministère public / openbaar ministerie, magħruf ukoll bħala l-parquet / parket) li essenzjalment imexxi l-prosekuzzjonijiet (ara aktar 'l isfel) jikkonsisti f'avukati li huma mħallfin ikkwalifikati (magistrats / magistraten) li jwettqu dmirijiethom fil-qasam ta' ġuriżdizzjoni tal-qorti fejn huma bbażati.
F'kull distrett ġudizzjarju (arrondissement judiciare / gerechtelijk arrondissement) l-uffiċjali jirrappreżentaw lill-uffiċċju tal-Avukat Ġenerali quddiem il-qorti tal-prim'istanza (tribunal de première instance / rechtbank van eerste aanleg) kif ukoll quddiem il-qorti tal-minorenni (tribunal de la jeunesse / jeugdrechtbank) li hija sezzjoni tal-qorti tal-prim'istanza, huma l-avukati tal-Istat (procureur du Roi / procureur des Konings), avukati anzjani deputati tal-Istat (premiers substituts / eerste substituten) u avukati deputati tal-Istat (substituts / subsituten). Huma jidhru wkoll quddiem il-qorti/qrati tal-pulizija (tribunal de police / politierechtbank) u l-qorti tal-kummerċ (tribunal de commerce / handelsrechtbank) fil-ġuriżdizzjoni tagħhom.
Quddiem it-tribunal industrijali (tribunaux de travail / arbeidsrechtbanken) dan l-obbligu jiġi eżerċitat minn uffiċjal magħruf bħala l- awditur industrijali (auditeur du travail / arbeidsauditeur), li jiġi assistit ukoll mid-deputati jew deputati anzjani. Fil-każijiet kriminali fil-kompetenza tagħhom dawn l-uffiċjali jidhru wkoll quddiem il-qorti kriminali (tribunal correctionnel / correctionele rechtbank), li hija sezzjoni tal-qorti tal-prim'istanza, jew il-qorti/qrati tal-pulizija.
F'kull qorti tal-appell (cour d’appel / hof van beroep) u qorti industrijali (cour du travail / arbeidshof), dan ir-rwol huwa r-responsabbiltà tal- avukat prinċipali tal-Istat (procureur-général / procureur-generaal), li jmexxi u jissorvelja l-uffiċjali tal-uffiċċju tal-avukat prinċipali tal-Istat fil-qorti tal-appell (parquet général / parket-generaaal) u l-korp korrispondenti fil-qorti industrijali (auditorat général / arbeidsauditoraat-generaal). F'qorti tal-appell l-avukat prinċipali tal-Istat ikun megħjun minn avukat-ġenerali anzjan (premier avocat-général / eerste advocaat-generaal), avukati ġenerali (avocats-généraux / advocaten-generaal), u avukat prinċipali deputat tal-Istat (substituts généraux / substituten-generaal). F'qorti industrijali l-avukat prinċipali tal-Istat ikun assistit bl-istess mod minn avukat-ġenerali anzjan, avukati-ġenerali u avukat prinċipali deputat tal-Istat.
Fil-Qorti tal-Kassazzjoni (Cour de cassation / Hof van cassatie) ir-rwol tal-uffiċċju tal-Avukat Ġenerali jitwettaq mill-Avukat Prinċipali tal-Istat tal-Qorti tal-Kassazzjoni, assistit minn avukat-ġenerali anzjan u diversi avukat ġenerali. Għalkemm tintuża l-istess terminoloġija, ir-rwol tal-uffiċċji tal-Avukat Ġenerali f'dan il-każ huwa differenti. Il-Qorti tal-Kassazzjoni ma tiddeċidix fuq il-mertu tal-każ, iżda tivverifika l-legalità u r-regolarità tal-proċedimenti.
L-uffiċċju tal-Avukat Ġenerali huwa indipendenti fit-tmexxija tal-investigazzjonijiet u l-prosekuzzjonijiet f'każijiet individwali, suġġett biss għad-dritt tal-Ministru responsabbli biex jordna li ssir investigazzjoni u għall-ħruġ ta' linji gwida ta' politika kriminali vinkolanti inklużi linji gwida dwar il-politika ta' investigazzjoni u prosekuzzjoni.
Rwoli u dmirijiet
L-uffiċċju tal-Avukat Ġenerali jwettaq numru ta' kompiti u dmirijiet. Xogħlu jikkonsisti f'ħidma fuq il-każijiet u s-segwitu kemm ta' każijiet kriminali u kemm każijiet ċivili.
Fi kwistjonijiet kriminali l-uffiċjali tal-uffiċċju tal-Avukat Ġenerali jaġixxu fl-interess pubbliku, u jaraw li jkun hemm tmexxija u riżoluzzjoni xierqa tal-proċedimenti kriminali. Huma jagħmlu dan kemm fil-proċedimenti ewlenin infushom u fl-inkjesta u l-investigazzjoni (taħt is-superviżjoni ta' waħda miż-żewġ qrati, il-qorti ta' qabel il-proċess (chambre du conseil / raadkamer) jew il-qorti nkwirenti (chambre des mises en accusation / kamer van inbeschuldigingstelling)). Matul is-seduta ta' smigħ jitolbu lill-qorti biex tapplika l-liġi kriminali; huma jfittxu jiżguraw ukoll li jittieħdu l-miżuri neċessarji għall-eżekuzzjoni tas-sentenzi mogħtija. Quddiem l-Assize Court (cour d’assises / hof van assisen) id-dmirijiet tal-uffiċċju tal-Avukat Ġenerali jitwettqu mill-avukat prinċipali tal-Istat fil-qorti tal-appell, li jista', madankollu, jiddelega x-xogħol lil uffiċjal ieħor.
Fi kwistjonijiet ċivili l-uffiċċju tal-Avukat Ġenerali jintervjeni ex officio fiċ-ċirkostanzi stabbiliti fil-liġi u kemm-il darba jkun meħtieġ minħabba l-ordni pubblika. F'dawn il-każijiet huwa jippreżenta opinjoni, bil-miktub jew oralment. L-uffiċċju tal-Avukat Ġenerali jrid jiġi kkonsultat f'każijiet marbuta ma' kwistjonijiet speċifiċi mniżżla fl-ewwel paragrafu tal-Artikolu 764 tal-Kodiċi Ġudizzjarju (Code judiciaire / Gerechtelijk Wetboek). Huwa jista' jitlob li jiġi infurmat ukoll fuq każijiet oħra, sabiex jagħti l-opinjoni tiegħu, fejn huwa jaħseb li jkun xieraq, u l-qorti tista' ġġib il-każ għall-attenzjoni tagħha ex officio (l-Artikolu 764 tal-Kodiċi Ġudizzjarju, it-tieni paragrafu).
Minbarra l-kompiti ewlenin msemmija aktar 'il fuq, l-uffiċċju tal-Avukat Ġenerali jiżgura wkoll li d-deċiżjonijiet u l-linji gwida marbuta mal-politika kriminali jiġu sorveljati u applikati sew fil-qasam ta' ġuriżdizzjoni tiegħu.
Il-linji gwida dwar il-politika kriminali jinħarġu mill-Ministru għall-Ġustizzja, wara li jikkonsulta ma' bord iffurmat mill-avukati prinċipali tal-istat tal-ħames qrati tal-appell (collège des procureurs généraux / college van procureurs-generaal).
Dan il-bord jaqa' taħt l-awtorità tal-Ministru għall-Ġustizzja u jieħu deċiżjonijiet bil-għan li jkun hemm konsistenza massima fit-tfassil u l-koordinazzjoni tal-politika u l-funzjonament xieraq tal-uffiċċju tal-Avukat Ġenerali b'mod ġenerali.
Il-ġuriżdizzjoni tal-bord testendi mal-pajjiż kollu u d-deċiżjonijiet tiegħu jorbtu lill-avukat prinċipali tal-Istat fil-qrati tal-appell u lill-membri kollha tal-uffiċċju taħt l-awtorità u t-tmexxija tagħhom.
Għal aktar informazzjoni ara s-sit elettroniku tas-Servizz Pubbliku Federali għall-Ġustizzja (Ministeru tal-Ġustizzja, intestatura (bil-Franċiż) "Ordre judiciaire" – "Ministère publique" jew (bl-Olandiż) "Rechterlijke Orde"- "Openbaar Ministerie").
Hemm distinzjoni bejn l-"imħallfin presjedenti (la magistrature assise / de zittende magistratuur), li jiddeċiedu l-kawżi li jitressqu quddiemhom, u "l-istanding judges" (la magistrature debout / de staande magistratuur), l-uffiċjali ġudizzjarji li jaħdmu fl-uffiċċju tal-Avukat Ġenerali (ara aktar 'il fuq).
B'mod ġenerali, l-imħallfin li jiddeċiedu l-kawżi jissejħu juges / rechters fil-qrati inferjuri u conseillers / raadsheren fil-qrati tal-appell.
Ir-rwol tal-imħallfin li jiddeċiedu l-kawżi huwa li japplikaw il-liġi għal sitwazzjoni jew tilwima li titressaq quddiemhom fi kwistjoni ċivili, jew fil-konfront ta' persuni li kkommettew reat.
F'xi qrati inferjuri l-imħallfin fil-kariga jaħdmu id f'id ma' mħallfin onorarji. Fil-qrati li ġejjin ikun hemm imħallfin onorarji:
Il-qorti tal-kummerċ: imħallfin fil-kariga u mħallfin onorarji (imsejħa juges consulaires / consulaire rechters).
It-Tribunal Industrijali: imħallfin fil-kariga u mħallfin onorarji (imsejħa juges sociaux / sociale rechters).
Il-qorti għall-eżekuzzjoni tas-sentenzi (tribunal de l’application des peines / strafuitvoeringsrechtbank): imħallfin professjonali u mħallfin onorarji (imsejħa assesseurs en application des peines / assessoren in strauitvoeringszaken).
L-awtorità responsabbli
Il- Kunsill Superjuri tal-Ġustizzja (Conseil supérieur de la justice / Hoge Raad voor de Justitie) għandu rwol tripplu:
għandu rwol deċiżiv fil-politika għall-ħatra tal-imħallfin (inklużi l-uffiċjali fl-uffiċċju tal-Avukat Ġenerali), fuq bażi oġġettiva u mhux politika;
jeżerċita superviżjoni esterna fuq il-funzjonament tal-ġudikatura (inkluż l-uffiċċju tal-Avukat Ġenerali ) u b'mod partikolari l-ġestjoni tal-ilmenti;
jippreżenta opinjonijiet lil min ifassal il-politika sabiex titjieb il-ħidma tal-ġudikatura.
Għal aktar informazzjoni ara s-sit elettroniku tal- Kunsill Superjuri tal-Ġustizzja
L-avukati (avocats / advocaten) huma professjonisti tal-liġi u tal-ġustizzja. Huma soġġetti għar-regoli tal-kondotta li jiggarantixxu l-indipendenza totali tagħhom. Huma marbuta wkoll bis-sigriet professjonali.
L-avukati huma mħarrġa f'diversi oqsma differenti tal-liġi, li xi kultant jitrikkbu (il-liġi tal-kumpaniji, il-liġi amministrattiva, il-liġi dwar l-ippjanar fl-ibliet, il-liġi dwar it-taxxa, il-liġi tal-familja, eċċ). Matul il-karriera tagħhom, l-avukati jistgħu jispeċjalizzaw f'diversi oqsma fejn ikunu kisbu esperjenza speċifika.
L-avukati jistgħu jgħinuk mhux biss quddiem il-qrati iżda f'kull sitwazzjoni fejn jista' jkollok bżonn assistenza legali, rappreżentant, xi ħadd li jfassal id-dokumenti jew anki appoġġ morali.
Għalhekk il-missjoni tagħhom hija tripla:
L-avukati jagħtu pariri
L-avukati jirrikonċiljaw
L-avukati jiddefendu.
Kull avukat jista' jagħmel talbiet u jirrapreżenta lill-klijent tiegħu f'kull qorti fil-pajjiż- il-qorti tal-pulizija, il-qorti ċivili tal-maġistrat (justice de paix / vredegerecht), il-qorti tal-prim'istanza, il-qorti kummerċjali, it-tribunal industrijali, il-qorti tal-appell, il-qorti industrijali, il-qorti tal-assize, jew il-Kunsill tal-Istat (Conseil d’État / Raad van State) - u anki f'pajjiżi oħra fl-Unjoni Ewropea.
L-avukati jipprovdu wkoll assistenza fil-proċedimenti ta' arbitraġġ jew medjazzjoni, għal kull metodu alternattiv għar-riżoluzzjoni tat-tilwim, jew għal-laqgħat.
Ma jidhrux biss f'każ ta' tilwima. Permezz tal-pariri li jagħtu, jew tal-kuntratti li jfasslu jew jadattaw, bostra drabi jevitaw il-ħtieġa għall-qorti.
Jistgħu jgħinuk ukoll jekk għandek bżonn tikri jew tixtri proprjetà immobbli, jekk trid twaqqaf kumpanija, jekk tinstab f'qagħda kritika minħabba d-dejn, jekk trid tikkonkludi kuntratt tax-xogħol ma' impjegatur ġdid, jekk kont vittma ta' inċident jew xi ħadd ħebb għalik, jekk ġejt imsejjaħ biex titla' l-qorti, jekk qed tissepara mis-sieħeb tiegħek, eċċ.
Avukati għal kulħadd
Għal persuni b'introjtu baxx, il-liġi tipprovdi għas-servizz tal-għajnuna legali (aide juridique / juridische bijstand, li qabel kienet magħrufa bħala "pro deo") u assistenza bl-ispejjeż tal-qorti (assistance judiciaire / rechtsbijstand).
Permezz tal-għajnuna legali, is-servizzi ta' avukat huma disponibbli mingħajr ħlas jew għal kollox jew parzjalment. Din hija sistema b'żewġ livelli:
Għajnuna legali ewlenija (aide juridique de première ligne / eerstelijnsbijstand) hija disponibbli għal kulħadd, u ma tiddependix mil-livell ta' introjtu. L-avukati huma disponibbli fuq bażi standby (permanence / permanentie) għal konsultazzjoni qasira: parir inizjali, talba għal informazzjoni, eċċ.
Il-korpi responsabbli għall-forniment tal-għajnuna legali ewlenija huma magħrufa bħala l-"kummissjonijiet tal-għajnuna legali" (Commissions d’Aide Juridique / Commissies voor Juridische Bijstand).
L-għajnuna legali supplimentari (aide juridique de deuxième ligne / tweedelijnsbijstand) hija disponibbli għal persuni li jissodisfaw ċerti kundizzjonijiet finanzjarji jew li jinsabu f'qagħda partikolari. Din l-għajnuna - mingħajr ħlas kompletament jew parzjalment skont il-każ - tfisser li jkollok avukat biex jgħinek f'xi proċedimenti legali jew amminstrattiv, biex jagħtik aktar tagħrif dettaljat jew anki jassistik fil-medjazzjoni.
Il-korpi responsabbli għall-forniment tal-għajnuna legali supplimentari huma magħrufa bħala l-"uffiċċji tal-għajnuna legali" (Bureaux d’Aide Juridique / Bureaus voor Juridische Bijstand).
L-assistenza bl-ispejjeż tal-qorti tfisser li t-tariffi ta' matul il-proċediment ma jridux jitħallsu, jew jitħallsu biss parzjalment (spejjeż tar-reġistru (droit de greffe / griffierechten jew droits d’enregistrement / registratierechten) jew it-tariffi tal-bailiffs (huissiers de justice / rechtsdeurwaarders) jew tan-nutara (notaires / notarissen) jew għar-rapporti tal-esperti). Sabiex jingħataw l-assistenza għall-ispejjeż tal-qorti, l-klijenti jridu jikkuntattjaw lill-uffiċċju tal-għajnuna legali personalment jew permezz tal-avukat tagħhom.
L-awtoritajiet responsabbli
L-avukati huma kollha membri ta' Kamra tal-Avukati (barreau / balie). Fil-preżent, hemm 28 Kamra tal-Avukati fil-Belġju.
Assoċjazzjoni tal-Avukati Frankofoni u li jitkellmu bil-Ġermaniż (Ordre des barreaux francophones et germanophone / Kammer der französischsprachigen und deutschsprachigen Rechtsanwaltschaften (AVOCATS.BE)) tiġbor flimkien l-assoċjazzjonijiet tal-avukati tal-komunitajiet Frankofoni u li jitkellmu bil-Ġermaniż fil-pajjiż (total ta' 13).
Assoċjazzjoni Fjamminga tal-Avukati (Orde van Vlaamse Balies (OVB)) tiġbor flimkien l-assoċjazzjonijiet tal-avukati tal-komunità Fjamminga tal-pajjiż (13-il assoċjazzjoni).
Informazzjoni dwar il-professjoni ta' avukat tista' tinkiseb permezz ta' konsultazzjoni ta' dawn il-paġni elettroniċi:
L-Assoċjazzjoni tal-Avukati Frankofoni u li jitkellmu bil-Ġermaniż tal-Belġju
L-Assoċjazzjoni Fjamminga tal-Avukati
L-aċċess għal dawn il-bażijiet tad-data huwa mingħajr ħlas
In-nutara huma uffiċjali pubbliċi, maħtura mir-Re, bi rwol speċifiku li jawtentikaw l-istrumenti legali eżegwiti quddiemhom. Bil-liġi xi strumenti jeħtieġu l-involviment ta' nutar biex att miftiehem mill-partijiet jiġi rreġistrat ("strumenti awtentiċi", actes authentiques / authentieke akten). Għalhekk jinħtieġ l-involviment ta' nutar fil-bejgħ ta' proprjetà, pereżempju. Minbarra li jfassal strumenti awtentiċi, nutar jista' jiġu mitlub jillikwida patrimonju, ifassal ftehim privat, jagħti parir, eċċ.
L-isfera tar-responsabbiltajiet tan-nutara tkopri tliet oqsma prinċipali:
Il-liġi tal-proprjetà (il-bejgħ ta' proprjetà, self, eċċ.),
Il-liġi tal-familja (kuntratti taż-żwieġ, wirtijiet, divorzju, eċċ.) u
Il-liġi tan-negozju (it-twaqqif ta' kumpaniji, eċċ.).
Hemm ukoll Kamra Nazzjonali tan-Nutara (Chambre nationale des notaires / Nationale Kamer van Notarissen). L-għanijiet ewlenin tagħha huma:
tirrappreżenta lin-nutara tal-Belġju f'laqgħat mal-awtoritajiet fil-kompetenza tagħha,
tistabbilixxi r-regoli tal-kondotta professjonali,
tagħmel rakkomandazzjonijiet lill-kmamar tan-nutara ħalli tinżamm id-dixxiplina professjonali.
Il-kmamar provinċjali huma l-korpi tad-dixxiplina tal-professjoni: il-kompiti ewlenin tagħhom huma li jiżguraw li jiġu mħarsa r-regoli tal-kondotta professjonali u li jsolvu d-diżgwidi professjonali (fost affarijiet oħra jieħdu ħsieb l-ilmenti).
Hemm ukoll il-Federazzjoni Rjali tan-Nutara tal-Belġju (Fédération Royale du Notariat Belge (FRNB) / Koninklijke Federatie van het Belgisch Notariaat (KFBN)), assoċjazzjoni professjonali li tassisti lin-nutara fix-xogħol tagħhom ta' kuljum permezz ta' servizzi personalizzati, u tirrappreżenta lill-professjoni f'numru ta' okkażjonijiet.
Għal aktar informazzjoni ara s-sit elettroniku tal-Federazzjoni Rjali tan-Nutara tal-Belġju.
Il-bailiffs huma uffiċjali ġudizzjarji pubbliċi li jaħdmu bħala prattikanti ta' professjoni ta' nies li jaħdmu għal rashom. Fi kliem ieħor, għandhom identità professjonali doppja: min-naħa waħda, huma uffiċjali pubbliċi; min-naħa l-oħra, jipprattikaw il-professjoni tagħhom b'mod independenti.
Huma uffiċjali ġudizzjarji pubbliċi għaliex l-Istat iddelega lilhom parti mill-awtorità uffiċjali. Għal din ir-raġuni, ma jistgħux jirrifjutaw talba biex jaġixxu, sakemm il-kodiċi tal-kondotta professjonali tagħhom jew il-liġi ma jippermettuhiex, pereżempju fejn ikun hemm kunflitt ta' interessi jew it-talba tkun illegali. Il-bailiffs qatt ma jaġixxu ex officio, iżda dejjem bit-talba ta' xi ħadd li jkun tahom struzzjonijiet formali. Għal kull kompitu li jridu jaqdu jridu josservaw diversi rekwiżiti legali. Jistgħu jesiġu t-tariffi għall-atti li jwettqu, biex ikopru parti jew l-ispejjeż kollha tagħhom.
Bħala professjonisti li jaħdmu għal rashom, il-bailiffs jaħdmu b'mod indipendenti u imparzjali. L-esperjenza professjonali tagħhom hija disponibbli għal kulħadd. Ma jirċevux salarju, kumpens jew xi benefiċċji oħra mill-awtoritajiet. Iridu jħallsu kollox huma nfushom.
Il-passi li jista' jrid jieħu bailiff jaqgħu fżewġ kategoriji wiesa': miżuri "barra l-qorti" (interventions extrajudiciaires / buitengerechtelijke tussenkomsten, bħal pereżempju l-irkupru tad-dejn barra l-qorti jew konstatazzjonijiet uffiċjali tal-fatti) u miżuri "bil-qorti" (interventions judiciaires / gerechtelijke tussenkomsten, jiġifieri n-notifika jew eżekuzzjoni ta' deċiżjoni). Meta l-bailiff jieħu pass minn dawn imsemmija huwa jkollu ġeneralment id-dmir li jipprovdik b'informazzjoni dwar kif tista' teżerċita d-drittjiet tiegħek, u biex iwieġeb għad-domandi tiegħek dwar ir-rwol tal-bailiff, kemm jekk kont int li tlabt lill-bailiff biex jieħu dak il-pass u kemm jekk il-pass li ħa l-bailiff huwa indirizzat lilek.
F'kull distrett ġudizzjarju hemm assoċjazzjoni (chambre / kamer) tal-bailiffs fid-distrett. L-għanijiet ewlenin tagħha huma li tiżgura li l-bailiffs fid-distrett josservaw ir-regoli tad-dixxiplina professjonali u l-liġijiet u r-regolamenti li jikkonċernawhom, u biex isolvu t-tilwim li jista' jinqala' bejniethom.
Hemm ukoll Assoċjazzjoni Nazzjonali Belġjana tal-Bailiffs (Chambre nationale des huissiers de justice de Belgique / Nationale Kamer van Gerechtsdeurwaarders van België), li għandha l-għanijiet ewlenin li ġejjin:
tiżgura l-uniformità fid-dixxiplina u r-regoli tal-kondotta professjonali fost il-bailiffs,
tiddefendi l-interessi tal-membri tagħha, u
tirrappreżentahom.
Għal aktar informazzjoni ara s-sit elettroniku tal- Assoċjazzjoni Nazzjonali Belġjana tal-Bailiffs
L-imħallfin u l-uffiċjali ġudizzjarji tal-uffiċċju tal-Avukat Ġenerali huma megħjuna minn firza ta' professjonisti amministrattivi u legali, bħall-iskrivana tal-qorti jew is-segretarji legali.
Matul kull seduta l-imħallef jiġi assistit minn skrivan tal-qorti (greffier / griffier). L-iskrivan tal-qorti jħaffef ix-xogħol għall-imħallef, pereżempju billi jħejji l-fajls meħtieġa għas-seduta. Matul is-seduta l-iskrivan jniżżel id-dettalji tal-proċedimenti u jiżgura li jkun ġew ippreparati d-dokumenti kollha meħtieġa. L-iskrivan iwettaq u jikkoordina l-kompiti tar-reġistru tal-qorti (greffe / griffie). Kull qorti għandha reġistru, immexxi mill-kap skrivan jew minn reġistratur (greffier en chef / hoofdgriffier). Hemm wieħed jew aktar skrivana tal-qorti fir-reġistru, skont il-bżonnijiet tal-qorti. Min-naħa tagħhom l-iskrivana tal-qorti jistgħu jiġu assistiti mill-persunal amministrattiv.
Is-segretarji legali (référendaires / referendarissen) huwa avukati li jassistu lill-imħallfin fit-tfassil tas-sentenzi tagħhom. Huma jgħinu fil-ġestjoni tal-kawża, fuq l-istruzzjonijiet u taħt ir-responsabbiltà ta' mħallef wieħed jew aktar. Huma jistudjaw il-fajl, jaraw x'ikunu l-kwistjonijiet legali mqajjma, u jfasslu s-sentenza.
L-uffiċjali tal-uffiċċju tal-prosekutur pubbliku wkoll jistgħu jqabbdu avukati biex iħejju l-aspetti ġuridiċi tal-każijiet tagħhom. Dawn l-avukati huma magħrufa wkoll bħala juristes du parquet / parketjuristen. Iwettqu riċerka legali, jieħdu ħsieb l-investigazzjonijiet, jew iħejju l-aspetti ġuridiċi tar-rikorsi u tas-sottomissjonijiet, fuq l-istruzzjonijiet u taħt ir-responsabbiltà ta' wieħed jew aktar mill-uffiċjali ġudizzjarji tal-uffiċċju tal-prosekutur pubbliku.
Kull uffiċċju tal-prosekutur tal-Istat għandu segretarjat immexxi mill-kap segretarju. Dawn is-segretarji jassistu lill-uffiċjali ġudizzjarji fil-ħidma ta' riċerka u dokumentazzjoni u fil-kumpilazzjoni tal-fajls. Huma jieħdu ħsieb jaġġornaw id-dokumenti u r-reġistri tal-uffiċċju, iżommu r-rekords,eċċ. In-numru ta' segretarji jiddependi mid-daqs tal-uffiċċju. Is-segretarji jistgħu jiġu assistiti wkoll minn persunal amministrattiv.
Ir-reġistri tal-qorti u l-uffiċċji tal-prosekutur pubbliku jħaddmu għadd kbir ta' persunal amministrattiv. Il-persunal amministrattiv jieħu ħsieb il-fajls tal-każijiet li qegħdin jiġu segwiti u d-data li tiddaħħal fil-bażijiet tad-data. Il-persunal amministrattiv ieħor jieħu ħsieb il-posta u l-filing, u jagħtu informazzjoni lil kull min jgħaddi l-uffiċċju.
Informazzjoni ulterjuri dwar dawn il-professjonijiet tinsab f'dan id-dokument (376 Kb) .
Kull ċittadin jista' jikseb parir legali inizjali mingħajr ħlas, mogħti minn professjonisti fil-qasam legali. Dan huwa magħruf bħala għajnuna legali ewlenija (ara aktar 'il fuq):
informazzjoni dwar il-liġi,
il-klijenti jintbagħtu għand organizzazzjoni speċjalizzata.
Hawnhekk il-kwistjoni ma tiġix solvuta mill-ewwel, iżda tingħata gwida inizjali Hemm għadd ta' avukati disponibbli għal standby fil-qrati tal-liġi, fiċ-ċentri tal-liġi tal-komunità (maisons de justice / justitiehuizen), xi uffiċċji muniċipali (administrations communales / gemeentelijke diensten), ħafna miċ-ċentri pubbliċi tas-sigurtà soċjali (centres publiques d’action sociale / openbare centra voor maatschappelijk welzijn), u diversi assoċjazzjonijiet li jipprovdu servizz legali.
Informazzjoni ulterjuri tinsab fil-fuljett onlajn: Għajnuna Legali: Aċċess Imtejjeb għall-Ġustizzja (Un meilleur accès à la justice / Een betere toegang tot justitie).
L-informazzjoni hija disponibbli fuq is- sit elettroniku tas-Servizz Pubbliku Federali għall-Ġustizzja (Ministeru tal-Ġustizzja).
Ġustizzja mill-A sa Z;
Uffiċjal tal-informazzjoni (fonctionnaire d’information / informatieambtenaar);
Pubblikazzjonijiet;
Ilmenti;
Indirizzi tal-qrati;
Stqarrijiet tal-istampa;
L-uffiċċju tal-prosekutur pubbliku;
Ġuriżdizzjoni territorjali;
Kunsill Konsultattiv għall-Ġudikatura (Conseil consultatif de la magistrature / Adviesraad van de magistratuur);
Kummissjoni għall-Modernizzazzjoni tal-Ġudikatura (Commission de modernisation de l’ordre judiciaire / Commissie voor de Modernisering van de Rechterlijke Orde).
Nagħtu dehra ġdida lill-qasam ġudizzjarju.
Servizz Pubbliku Federali għall-Ġustizzja
L-aħħar aġġornament: 17/11/2016